Broj: 711-I-1633-P-118-20-09-08

Zagreb, 15. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Milana Reze, pomoćnika ministra graditeljstva i prostornog uređenja,** na 102. sjednici, održanoj 15. listopada 2020.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Milana Reze, pomoćnika ministra prostornog uređenja i graditeljstva, povodom davanja Suglasnosti Ministarstva graditeljstva i prostornog uređenja na Konačni prijedlog VIII. Izmjena i dopuna Prostornog plana uređenja Općine Primošten, KLASA: 350-02/19-11/38, URBROJ: 531-06-1-2-20-4 od 17. siječnja 2020.g., neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

**Obrazloženje**

Povjerenstvo je dana 4. svibnja 2020.g. pod brojem: 711-U-1746-P-118/20-01-1 zaprimilo neanonimnu prijavu podnesenu protiv dužnosnika Milana Reze, pomoćnika ministra prostornog uređenja, graditeljstva i državne imovine, povodom koje je otvoren predmet pod brojem P-118/20.

Dana 14. kolovoza 2020.g. pod brojem: 711-U-2868-P-118/20-03-1 te dana 28. rujna 2020.g. pod brojem: 711-U-3474-P-118/20-07-1, Povjerenstvo je zaprimilo dopune navedene prijave podnesene od strane istog podnositelja.

U podnesenoj prijavi i dopunama prijave u bitnome se navodi da je dužnosnik Milan Rezo, pomoćnik ministra prostornog uređenja, graditeljstva i državne imovine dao suglasnost da je Konačni prijedlog VIII. Izmjena i dopuna Prostornog plana uređenja Općine Primošten izrađen u skladu sa zakonom kojim se uređuje zaštićeno obalno područje mora. Na navedenu suglasnost podnesena je žalba kojom je ukazano dužnosniku Milanu Rezi da Konačni prijedlog VIII. Izmjena i dopuna Prostornog plana uređenja Općine Primošten nije usklađen sa Zakonom o prostornom uređenju budući da je nekretnina u vlasništvu podnositelja prijave, dakle nekretnina u privatnom vlasništvu, proglašena javnom zelenom površinom. Podnositelji prijave smatraju da je ignoriranjem navedene žalbe dužnosnik Milan Rezo postupio neodgovorno i pristrano čime je povrijedio odredbe članka 5. i 7. ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Stavkom 4. istog članka propisano je da se podnositelju prijave jamči zaštita anonimnosti.

Člankom 3. stavkom 1. točkom 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) bilo je propisano da su pomoćnici ministara dužnosnici u smislu navedenog Zakona. Zakonom o izmjeni Zakona o sprječavanju sukoba interesa („Narodne novine“ broj 98/19.) koji je stupio na snagu dana 1.siječnja 2020.g., brisana je navedena točka 26. članka 3. stavka 1. Naime, navedena izmjena Zakona donesena je radi usklađivanja sa Zakonom o sustavu državne uprave („Narodne novine“ broj. 66/19.) kojim je ukinuta dužnost pomoćnika ministra. Člankom 69. stavkom 2. istog Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja upravnih organizacija u sastavu ministarstava.

Nadalje, člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. S obzirom da je pomoćnike ministara imenovala Vlada Republike Hrvatske te da su imenovani pomoćnici nastavili obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja upravnih organizacija u sastavu ministarstava, Povjerenstvo tumači da se na pomoćnike ministra i nakon stupanja na snagu Zakona o izmjeni Zakona o sprječavanju sukoba interesa („Narodne novine“ broj 98/19.), na temelju članka 3. stavka 2. ZSSI-a, primjenjuju odredbe toga Zakona.

Uvidom u Registar dužnosnika utvrđeno je da Milan Rezo dužnost pomoćnika ministra prostornog uređenja, graditeljstva i državne imovine (ranije: graditeljstva i prostornog uređenja) obnaša od 1. ožujka 2016. te je povodom obnašanja navedene dužnosti obvezan postupati sukladno odredbama ZSSI-a.

Na zahtjev Povjerenstva, Ministarstvo prostornog uređenja, graditeljstva i državne imovine dostavilo je dopis KLASA: 350-01/20-02/68, URBROJ: 531-09-20-8 od 10. rujna 2020.g. u kojem se u bitnome navodi da je navedeno Ministarstvo izdalo suglasnost na Konačni prijedlog VIII. Izmjena i dopuna Prostornog plana uređenja Općine Primošten KLASA: 350-02/19-11/38, URBROJ: 531-06-1-2-20-4 od 17. siječnja 2020.g. U očitovanju se nadalje navodi da je odredbom članka 108. stavka 1. Zakona o prostornom uređenju propisano da se prije donošenja prostornog plana županije, odnosno Grada Zagreba, Generalnog urbanističkog plana Grada Zagreba, prostornog plana uređenja grada, odnosno općine unutar ZOP-a te generalnog urbanističkog plana i urbanističkog plana uređenja koji je dijelom ili cijelim obuhvatom u pojasu od 1000 m od obalne crte, mora pribaviti suglasnost Ministarstva u pogledu usklađenosti s tim Zakonom i propisima donesenim na temelju toga Zakona. Na navedenu suglasnost Zakonom o prostornom uređenju nije propisana mogućnost žalbe s obzirom da predmetna suglasnost nije upravni akt.

Ministarstvo se nadalje očitovalo da je zaprimilo žalbu, odnosno podnesak vezan za navedenu suglasnost te je povodom iste otvoren spis neupravnog predmeta koji je dan u rad Samostalnom sektoru za pravne poslove koji je posebna unutarnja ustrojstvena jedinica u sastavu Ministarstva te nije dio niti jedne uprave. U navedenom spisu urudžbirana su još dva podneska istih podnositelja kojima se od Ministarstva traži da, sukladno članku 108. Zakona o prostornom uređenju, poništi danu Suglasnost na Konačni prijedlog VIII. Izmjena i dopuna Prostornog plana uređenja Općine Primošten. Povodom spomenutih podnesaka i otvorenog predmeta Samostalni sektor za pravne poslove izradio je obavijest podnositeljima KLASA: 350-01/20-02/68, URBROJ: 531-09-20-4 od 3. ožujka 2020.g. kojom je obavijestio podnositelje o izvornom djelokrugu jedinica lokalne samouprave na izradu prostornih planova svojih područja i s tim u vezi odabira planskih rješenja. Također, podnositelji su spomenutim dopisom obavješteni o svrsi i prirodi spomenute suglasnosti, odnosno nemogućnosti izjavljivanja žalbe protiv iste, kao i nemogućnosti poništenja predmetne suglasnosti u smislu Zakona o općem upravnom postupku te im je ukazano da pravnu zaštitu mogu zatražiti od Visokog upravnog suda koji, sukladno Zakonu o upravnim sporovima, ocjenjuje zakonitost općih akata. Isti podnositelji su podneskom od 21. ožujka 2020.g. ponovno zatražili poništenje navedene suglasnosti te im je odgovoreno dopisom KLASA: 350-01/20-02/68, URBROJ: 531-01/20-01/6 od 21. travnja 2020.g. kojim su ponovno obavješteni zašto nije moguće postupiti prema njihovom traženju te im je ponovno skrenuta pozornost na koji način mogu zaštiti svoja prava ako smatraju da su povrijeđena.

Ministarstvo prostornog uređenja, graditeljstva i državne imovine je u privitku očitovanja dostavilo presliku spisa predmeta KLASA: 350-01/20-02/68.

Uvidom u predmetnu Suglasnost na Konačni prijedlog VIII. Izmjena i dopuna Prostornog plana uređenja Općine Primošten KLASA: 350-02/19-11/38, URBROJ: 531-06-1-2-20-4 od 17. siječnja 2020. utvrđeno je da je istu potpisao dužnosnik Milan Rezo.

Uvidom u obavijest tadašnjeg Ministarstva graditeljstva i prostornog uređenja KLASA: 350-01/20-02/68, URBROJ: 531-09-20-4 od 3. ožujka 2020.g. utvrđeno je da je podnositeljima podneska kojim se traži poništenje navedene suglasnosti pojašnjeno da je donošenje izmjena i dopuna prostornih planova lokalne razine izvorno u nadležnosti jedinica lokalne i područne samouprave te da su iste ovlaštene odlučivati i o namjeni zemljišta u postupku izrade i donošenja, odnosno izmjena i dopuna prostornog plana. S druge strane, Ministarstvo je ovlašteno nadzirati samo zakonitost postupanja u proceduri jedinica lokalne i područne samouprave u donošenju prostornih planova svojih područja pri čemu, u slučaju da se radi o prostornom planu iz članka 108. Zakona o prostornom uređenju, Ministarstvo na taj prostorni plan izdaje suglasnost u pogledu usklađenosti s tim Zakonom i propisima donesenim na temelju toga Zakona, tj u pogledu ispunjenja obveza u prostornom planiranju propisanih istim zakonom, a što ne uključuje ocjenu namjene dodijeljene nekom prostoru. Naime, Ministarstvo ne može niti je nadležno ocjenjivati svrsishodnost donesenih prostornih planova jedinica lokalne i područne samouprave s obzirom na namjenu pojedinih zemljišta određenu u istima. Dakle, donošenje prostornog plana lokalne razine odnosno njegovih izmjena i dopuna je u izvornom djelokrugu jedinice lokalne samouprave, pri čemu je ona slobodna u izboru planskih rješenja koja se odnose na namjenu nekog zemljišta. Ministarstvo je nadalje uputilo podnositelje predstavke da od Visokog upravnog suda mogu zatražiti ocjenu zakonitosti tog prostornog plana.

Člankom 4. stavkom 5. ZSSI-a propisano je da su povezane osobe članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo ističe da podnositelji prijave ne navode okolnosti iz kojih bi proizlazio bilo kakav privatni interes dužnosnika Milana Reze koji je mogao utjecati na njegovu nepristranost prilikom donošenja sporne Suglasnosti, niti se navode okolnosti koje bi povezivale dužnosnika bilo s podnositeljima prijave bilo s osobama koje su u ime Općine Primošten sudjelovale u izradi Konačnog prijedloga VIII. Izmjena i dopuna Prostornog plana uređenja Općine Primošten.

Naime, Povjerenstvo nije nadležno utvrđivati zakonitost upravnih i neupravnih akata donesenih od strane nadležnih tijela javne vlasti, konkretno tadašnjeg Ministarstva graditeljstva i prostornog uređenja, ukoliko u konkretnom slučaju nije došlo do korištenja javne dužnosti za osobni probitak ili probitak povezane osobe, odnosno ukoliko postupanje dužnosnika ne ukazuje na moguću povredu neke od odredbi ZSSI-a. Povjerenstvo stoga ne može utvrđivati jesu li određeni prostorni plan i njegove izmjene i dopune, kao ni je li dana suglasnost na izmjene i dopune prostornog plana uređenja jedinice lokalne samouprave u skladu s odredbama relevantnih zakona koji uređuju predmetno područje.

Povjerenstvo završno napominje da žalba kojom se traži poništenje dane Suglasnosti na Konačni prijedlog VIII. Izmjena i dopuna Prostornog plana uređenja Općine Primošten nije dodijeljena u rad Upravi na čijem je čelu dužnosnik Milan Rezo te stoga isti o navedenoj predstavci nije niti odlučivao. Također, podnositelji predstavke su zaprimili odgovor Ministarstva graditeljstva i prostornog uređenja koje ih je obavijestilo da na izdanu suglasnost nije propisana mogućnost podnošenja žalbe s obzirom da se ne radi o upravnom aktu te su upućeni na koji način mogu ostvariti pravnu zaštitu svojih prava.

Slijedom svega navedenoga, a s obzirom da iz prikupljenih podataka i dokumentacije ne proizlazi da je postupanjem dužnosnika Milana Reze došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Milan Rezo, osobna dostava
2. Podnositelji prijave, putem e-maila
3. Objava na internetskoj stranici Povjerenstva
4. Pismohrana